Βόλφσμπουργκ

Το Βόλφσμπουργκ (Wolfsburg) είναι πόλη στην Κάτω Σαξονία, κυρίως γνωστή για την έδρα του Ομίλου Volkswagen. Βρίσκεται ανατολικά του Ανόβερου και του Μπράουνσβαϊγκ, στον ποταμό Άλλερ, και έχει 120.538 κατοίκους. Το όνομα της το οφείλει στο κάστρο Βόλφσμπουργκ, ενώ δημιουργήθηκε το 1938 για τους εργάτες της αυτοκινητοβιομηχανίας. Η πόλη αποτελεί μία από τις ανεξάρτητες αστικές περιφέρειες της Κάτω Σαξονίας.

Γεωγραφία 
Το Βόλφσμπουργκ είναι η 6η μεγαλύτερη πόλη της Κάτω Σαξονίας. Βρίσκεται 26 χλμ. βορειοανατολικά του Μπράουνσβάϊγκ, 64 χλμ. βορειοδυτικά του Μαγδεβούργου και 74 χλμ. ανατολικά του Αννοβέρου. Ο πληθυσμός του ξεπέρασε το 1972 τους 100.000 κατοίκους, κάτι που σήμαινε πως εξελίχθηκε σε μητρόπολη. 

Η πόλη βρίσκεται στην άκρη μιας κοιλάδας δίπλα στον ποταμό Άλλερ. Προς τον νότο απλώνονται οι πεδινές περιοχές Οστμπραουνσβάιχισες Φλάχλαντ (Επίπεδη γη του ανατολικού Μπράουνσβαϊχ), προς το βορρά η περιοχή Φορσφέλντερ Βέλντερ. Δυτικά από αυτή υπάρχει ο υγρότοπος Μπάρνμπρουχ και ανατολικά της η ελώδης περιοχή Ντρέμλινγκ, συνολικού εμβαδού 345 τ.χλμ.

Ιστορία 
Η πόλη είναι μία από τις λίγες που ιδρύθηκαν στη Γερμανία τον 20ό αιώνα, καθώς ιδρύθηκε την 1η Ιουλίου 1938. Το πρώτο της όνομα ήταν Stadt des KdF-Wagens («πόλη των αυτοκινήτων KdF», τα οποία εξελίχθηκαν στο μετέπειτα Volkswagen Beetle / «Σκαραβαίο») και ήταν σχεδιασμένη γύρω από το χωριό Χέσλιγκεν (νομός Γκίφχορν). Σκοπός της δημιουργίας της ήταν η στέγαση των εργαζομένων των εργοστασίων της Volkswagen στην περιοχή. Κατά την περίοδο του Δευτέρου Παγκοσμίου πολέμου στην πόλη δημιουργήθηκαν επίσης εγκαταστάσεις παραγωγής τζιπ, αεροπλάνων και στρατιωτικού υλικού, όπου εργάζονταν κυρίως ως εργάτες αιχμάλωτοι του πολέμου. Την περίοδο εκείνη κατασκευάστηκε και ο σιδηροδρομικός σταθμός της πόλης, με σκοπό την μεταφορά υλικών. 

Το 1945 πήρε το όνομα Βόλφσμπουργκ, από το όνομα του ομώνυμου κάστρου που υπάρχει στην πόλη, που είχε δημιουργηθεί το 1300, στις όχθες του ποταμού Άλλερ. Σήμερα δεν υπάρχει αυτό το κτίριο, αλλά στην περιοχή υπάρχει ένα νεότερο που δημιουργήθηκε το 1600. Το 1951 αποκόπηκε από την επαρχία Γκίφχορν και έγινε ανεξάρτητη αστική περιφέρεια. Το 2003, με αφορμή την δημιουργία της 5ης γενιάς του μοντέλου της Volkswagen, Golf, άλλαξε για μία εβδομάδα το όνομά της σε «Γκόλφσμπουργκ».

Διοικητική διαίρεση 

Η πόλη χωρίζεται σε 40 συνοικίες, οι οποίες συγκροτούν 16 δήμους. Ο κάθε δήμος εκπροσωπείται από το δικό του τοπικό δημοτικό συμβούλιο που εκλέγεται από τους κατοίκους της περιοχής και έχει δικό του τοπικό δήμαρχο. Οι δήμοι του Βόλφσμπουργκ έχουν ως εξής:

Από αυτούς ο Μίττε-Βεστ είναι ο μεγαλύτερος σε πληθυσμό (18.800 κάτοικοι - απογραφή 2004).

Αξιοθέατα 
Η πόλη δεν έχει, όπως είναι φυσικό, ιστορικά κτίρια, αλλά υπάρχουν διάφορα κτίρια μοντέρνας αρχιτεκτονικής. Διάφορα δημόσια κτίρια της πόλης έχουν σχεδιαστεί από το διάσημο Φινλανδό αρχιτέκτονα Αλβάρ Αάλτο, όπως το πολιτιστικό κέντρο (Alvar-Aalto-Kulturhaus) που κτίστηκε το 1962 και η εκκλησία του Αγίου Πνεύματος (Heilig-Geist-Kirche) στη περιοχή Κλίφερσμπεργκ, στο Μίττε-Βεστ, που κτίστηκε μεταξύ 1958 και 1962.

Άλλα γνωστά κτίρια αποτελούν:

 Το «Autostadt», ένα ανοιχτό πάρκο μήκους 6,4 χλμ. με θέμα τα αυτοκίνητα της Volkswagen, το οποίο κατασκευάστηκε και συντηρείται από την ίδια την εταιρία και στο οποίο υπάρχει και μουσείο της Volkswagen. Ιδρύθηκε το 1998 και το κύριο κτίριο του άνοιξε το 2000. Έχει κατά μέσο όρο 2 εκατομμύρια επισκέπτες το χρόνο και είναι γνωστό για την μοντέρνα αρχιτεκτονική των διάφορων κτιρίων του. 
 Το επιστημονικό κέντρο «Phæno». Το κτίριο είναι μία κατασκευή της Ζάχα Χαντίντ (Zaha Hadid) και ολοκληρώθηκε το 2005. Το 2006 το σχέδιο του κτιρίου κέρδισε σε μία από τις κατηγορίες των βραβείων IStructE Awards. Σε αυτό υπάρχει το μεγαλύτερο τεχνολογικό μουσείο της Γερμανίας.
 Το ιδιωτικό μουσείο τέχνης Kunstmuseum Wolfsburg.
 Το πλανητάριο της πόλης 

Με την ολοκλήρωση του Autostadt και του Phaeno αυξήθηκε ο αριθμός τουριστών στην πόλη.

Αθλητισμός 
Η πιο γνωστή ομάδα της πόλης είναι η ποδοσφαιρική ΦφΛ Βόλφσμπουργκ, η οποία ιδρύθηκε λίγο μετά από την πόλη (1945). Έδρα της είναι το γήπεδο «Volkswagen Arena». Στην πόλη εδρεύει και η ομάδα χόκεϊ EHC Wolfsburg Grizzly Adams.

Παραπομπές

Εξωτερικοί σύνδεσμοι 

 Πόλη του Βόλφσμπουργκ
 Autostadt
 Wolfsburg Art Museum

Πόλεις της Κάτω Σαξονίας